Munkatársunk megkérdezte Mészáros Lőrincet, hogy mennyi pénzért adja el az államnak a veszteséges Mátrai Erőművet. Emlékezetes beszélgetés következett, még ha a vételár nem is derült ki.

Közel hatmilliárd forint veszteséggel veszi át az állami MVM a Mátrai Erőművet a Mészáros Lőrinc érdekeltségébe tartozó Opustól. Sőt, az erőmű leköszönő igazgatósági elnöke, Halmi Tamás azt is elárulta: 2019-ben direkt csak 57 százalékos kihasználtsággal üzemeltették a blokkokat, hogy legalább ettől ne nőjön még nagyobbra a veszteség. Azonban azt sem az állam, sem az Opus nem hajlandó elárulni, hogy mennyi pénzből vásárolják meg az erőművet.

Még jó, hogy tudtuk, Mészáros Lőrinc ma a Fehova vadászati kiállítást látogatja meg. Munkatársunk, Oroszi Babett úgy gondolta, megkérdezi őt a vételárról. Odament hozzá, és a következő beszélgetés hangzott el:

Fotó: Túry Gergely

hvg.hu: Jó napot kívánok, elnézést a zavarásért, a HVG újságírója vagyok.

Mészáros Lőrinc: Tudom.

hvg.hu: Egy kérdést megenged? A Mátrai Erőmű kapcsán.

M. L.: Nem engedek meg kérdést, mert én a Fehován vagyok, jó? Ne zavarjanak, legyenek szívesek. Nem vagyok közszereplő, úgyhogy ha lehet, akkor egy kicsit távolodjon el tőlem, jó?

hvg.hu: A Mátrai Erőmű kapcsán…

M. L.: De még egyszer, távolodjon el tőlem, jó? Azonnal távolodjon el!

hvg.hu: Akkor nem lehet a vételárat esetleg?

M. L.: Mondom, távolodjon már el tőlem! Hát kicsoda maga, hogy engem zaklat?

hvg.hu: Én egy újságíró vagyok.

M. L.: Én meg egy polgár vagyok, nem közszereplő, nagyon kérem, hogy fáradjon el.

Fotó: Túry Gergely

Itt hallgathatja meg, hogyan nem tudtuk meg Mészárostól, mennyi közpénzt kap az Opus a Mátrai Erőműért: